Peter Christensen (V), 2009-05-27:
Tak til statsministeren for redegørelsen.
Set fra Venstres perspektiv er der et helt altoverskyggende tema: den internationale økonomiske krise.
Vi er ikke selvforsynende som Nordkorea og har absolut heller ingen ambitioner om at blive det.
Vi har tværtimod valgt at indgå i den internationale arbejdsdeling.
Vi har valgt at handle over grænser og drage gavn af globaliseringens muligheder og nyde den velstand, som globaliseringen skaber.
Den model er ikke ny for Danmark.
Den har tjent os godt i mere end hundrede år.
Men når verden er ramt af steppebrand, fyger der naturligvis gløder ind hos os, også selv om vi har opbygget nogle gode brandbælter til at beskytte os i kraft af vores lave offentlige gæld og vores fornuftige og ansvarlige økonomiske politik i de forgangne år.
I 1980'erne og 1990'erne blev dansk økonomi gang på gang slået i gulvet, fordi vi var så dårligt rustet til datidens kriser.
Sådan er det heldigvis ikke denne gang.
Vi har brugt de gode tider til at spare op til de dårlige.
De 7 år, der er gået, er blevet brugt til at opbygge en reserve.
Regeringen har beslutsomt og målrettet sat ind over for krisen i det forgangne folketingsår.
I kraft af en bankpakke og en kreditpakke har regeringen sikret, at de finansielle strømme ikke er frosset til.
I Venstre er vi glade for, at såvel bankpakken som kreditpakken kom på plads med brede flertal.
Det tyder på, at de fleste partier i Folketinget har været bevidste om situationens alvor med stigende arbejdsløshed og faldende vækst.
Den økonomiske situation er særdeles bekymrende.
Og i Venstre er vi parat til at gøre, hvad der skal til for at bekæmpe krisen.
Vi vil ikke hvile, før der igen er vækst i dansk økonomi.
Nogle er ganske vist begyndt at glæde sig over svagt stigende aktiekurser i de seneste måneder.
Men det er alt, alt for tidligt at aflyse krisen – tværtimod.
Krisen tegner til at vare en rum tid endnu.
Vi kommer til at se stigende arbejdsløshed i mange måneder frem.
I Venstre vil vi ikke foregøgle danskerne, at det bliver en bagatel at komme igennem krisen.
Vi kan afbøde effekterne af de negative konjunkturer ved at pumpe aktivitet ud i samfundet.
Men fremtidens velstand afhænger ikke af konjunkturpolitik.
Det vil kræve en konsekvent vækstpolitik.
Danmark er afhængig af sine virksomheders evne til at konkurrere på de internationale markeder.
De taber ordrer, både fordi verdensøkonomien er gået ned i gear, og også fordi deres konkurrenter i udlandet er blevet endnu mere aggressive.
Konkurrencen er hårdere end nogen sinde.
Derfor er krisen en generel strukturel udfordring for Danmark.
Når konjunkturerne engang vender, når folk igen får tillid til fremtiden verden over, skal vi ruste Danmark til en ny fremgang.
Vi skal ikke hvile på laurbærrene.
På den anden side er der selvfølgelig grund til at glæde sig, når en ny undersøgelse, som statsministeren også var inde på, giver Danmark en førsteplads, når det kommer til at være rustet til at imødegå krisen.
Den styrkeposition skal vi udbygge.
Hver gang vi tager et initiativ, der har et konjunkturpolitisk sigte, skal vi sørge for, at vi samtidig forbedrer vores økonomiske struktur.
kampen om markedsandele har det danske skattesystem med sine høje marginalskatter i mange år været en klods om benet på danske virksomheder.
I Venstre er vi særdeles tilfredse med, at Danmark nu har fået en historisk skattereform, som understøtter vores konkurrencedygtighed – en skattereform, som er hjørnestenen i vores arbejde med at bringe Danmark sikkert gennem krisen.
Skattereformen slår to fluer med ét smæk.
Den er underfinansieret i starten og er således med til at understøtte befolkningens forbrugsmuligheder i en svær tid.
Men samtidig er skattereformen også så fornuftigt indrettet, at den opmuntrer alle til at gøre en ekstra indsats og til at uddanne sig.
Det er forudsætningen for langsigtet velstand.
Og det er en fornuftig kurs at følge, uanset om man står midt i en krise eller i en højkonjunktur.
Men hvad er så oppositionens svar på krisen?
Jeg har noteret mig, at Socialistisk Folkepartis formand, hr. Villy Søvndal, er ganske klar i mælet.
Jeg kan love jer for, at den – altså skattereformen – bliver ændret, så snart vi får en ny regering.
Sådan sagde hr. Villy Søvndal for nylig på SF's landsmøde.
Det er et klart budskab til danskerne: I kan vente jer skattestigninger, hvis SF kommer til magten.
Men dermed vil de forværre krisen.
Skattestigninger er det sidste, en økonomi har brug for, når en krise er sat ind.
Det er, som om Socialistisk Folkeparti er ligeglad med de gløder, der fyger ind over Danmark fra den internationale økonomiske steppebrand.
Hr. Villy Søvndal puster til gløderne.
Socialistisk Folkepartis alibi er påstanden om, at skattereformen er skæv, og at de højst lønnede ikke kommer til at betale deres andel.
Men faktum er, at de 10 pct. bedst lønnede i Danmark i dag betaler 11 gange mere i skat end de 10 pct. med de laveste indkomster, og når skattereformen er fuldt ud gennemført, kommer de 10 pct. rigeste til at betale 10,9 gange mere.
Det må man godt nok stadig kalde et solidarisk bidrag.
De mest vellønnede har trods alt ikke 10,9 gange så brede skuldre.
I Danmark har vi straffet dem, som yder en ekstra indsats; vi har straffet den tømrer, der ville tage et par ekstra timer på arbejdet, og vi har straffet den sygeplejerske, der ville tage en ekstra nattevagt på skadestuen.
Med skattereformen gør vi op med den tankegang.
SF er ikke alene ude på at hæve skatterne for lønmodtagerne, de vil også brandbeskatte virksomhederne.
Det fremgår tydeligt af partiets nye arbejdsprogram.
SF ønsker, at virksomhederne skal finansiere en venturefond.
SF vil beslaglægge en del af virksomhedernes overskud gennem en ØD-skat, og SF vil spille hasard med vores pensionspenge ved at give lønmodtagerfonde mulighed for at oprette såkaldt medarbejderstyrede virksomheder.
Samlet set er det en dødsikker måde at skræmme investorerne væk i en tid, hvor risikovillig kapital er sværere at finde end vand i Sahara.
Hvor SF's holdning til skattereformen og til skattepolitikken er nogenlunde klar, forholder det sig langt mere finurligt med Socialdemokraterne.
Ganske vist har Socialdemokraterne modsat sig skattereformen, men de vil ikke svare på, hvad de præcis vil lave om i regeringen og Dansk Folkepartis skattereform.
Denne uklarhed er nok også en detalje, for som Socialdemokraternes skatteordfører, hr. Nick Hækkerup, sagde forleden: »Vi vil sammen med SF fremlægge et forslag til en skattereform«.
Og når SF skal med, er det ikke svært at forestille sig resultatet.
I Venstre er linjen klar.
Vi skal ikke fratage danskerne flere af deres penge i en situation, hvor de har brug for at ruste sig til krisen.
Tværtimod skal danskerne råde over en større del af deres indkomst, og et af de mest oplagte instrumenter er selvfølgelig at lade folk få udbetalt deres Særlige Pensionsopsparing.
Det er folks egne penge, og de vil kunne bruge dem til det, der nu passer bedst i deres individuelle økonomiske situation.
Nogle vil givetvis spare pengene op igen, og det er også fint.
Andre vil bruge pengene til at komme igennem en periode med midlertidig ledighed, og det kan ingen have noget imod.
Andre igen vil måske bruge pengene på at forsøde tilværelsen, og det skal være dem vel undt.
Men sådan ser oppositionen ikke på tingene.
Vi skal ikke give pengene til borgerne nu, sagde den socialdemokratiske ordfører, hr. Leif Lahn Jensen, under førstebehandlingen af lovforslaget om SP-ordningen.
Vi skal ikke give pengene til borgerne nu – som om det var statens penge og ikke folks egne.
Og der findes vel næppe nogen bedre timing end at lade folk bruge deres egne penge i en krisesituation.
Et folketingsmedlem for SF, fru Ida Auken, kom for nylig til at kalde krisen for befriende.
Jeg må indrømme, at jeg ikke ser noget som helst befriende ved, at tusindvis af danskere bliver kastet ud i arbejdsløshed.
Men én positiv ting kan man dog sige om denne krise: Den skaber klarhed.
Det bliver klart, hvem der har en stabil, solid strategi, og hvem der vil bluffe sig igennem krisen med gyldne løfter om mirakelkure.
I Venstre er vi særdeles godt tilfredse med, at regeringen fortsætter den stabile økonomiske kurs, der har tjent os godt i de forgangne 7½ år.
Jeg vil gerne til slut fremhæve det gode samarbejde, vi har haft med Dansk Folkeparti.
Men det er langtfra kun Dansk Folkeparti, der stemmer for regeringens forslag, også Liberal Alliance har i stort omfang støttet regeringens forslag, og det samme gælder oppositionen.
Faktisk er det omkring 90 pct. af alle lovforslag, som vedtages med stemmer fra Socialdemokraterne, det samme gør sig gældende for Det Radikale Venstre, og det vil jeg gerne kvittere for.
Med disse ord skal jeg på vegne af Venstre, Dansk Folkeparti, Det Konservative Folkeparti og Liberal Alliance fremsætte følgende: Forslag til vedtagelse »Folketinget konstaterer, at Danmark i kraft af den ansvarlige økonomiske politik er godt rustet til at håndtere udfordringerne med international lavkonjunktur. Folketinget konstaterer, at de økonomisk ansvarlige partier uden tøven har taget en lang række målrettede initiativer for at afbøde de negative effekter af den internationale økonomiske krise, og at de samme partier er parat til at gennemføre nye initiativer for at afbøde krisen.
Folketinget konstaterer, at forårspakken med lavere skat på arbejde, muligheden for udbetaling af SP-midler samt tilskud til renovering af boligen vil medvirke til at stimulere det private forbrug.
Derudover vil de offentlige anlægsinvesteringer, herunder investeringer i infrastruktur, skabe mere aktivitet i dansk økonomi.
Samlet er det initiativer, der modvirker stigningen i ledigheden.«